बोलीं- रेसलर्स को सपोर्ट करने की जगह उन्हें फटकार रही हैं; पीटी उषा ने पहलवानों को दी थी नसीहत
Pooja Bhatt targets Indian Olympic Association President PT Usha over women wrestlers' rights 90 के दशक की मशहूर एक्ट्रेस पूजा भट्ट ने भारतीय ओलंपिक संघ की अध्यक्ष पीटी उषा पर निशाना साधा है। पूजा ने कहा कि पीटी उषा को महिला पहलवानों के लिए हक उठानी चाहिए तो वो उनका विरोध कर रही हैं।
90 के दशक की मशहूर एक्ट्रेस पूजा भट्ट ने भारतीय ओलंपिक संघ की अध्यक्ष पीटी उषा पर निशाना साधा है। पूजा ने कहा कि पीटी उषा को महिला पहलवानों के लिए आवाज उठानी चाहिए तो वे उनका विरोध कर रही हैं। पूजा का कहना है कि उन्हें ये देख कर दुख हो रहा है कि देश के टॉप रेसलर न्याय की मांग के लिए सड़क पर उतरें हैं, जबकि पीटी उषा जैसी लीजेंड उन्हें ही फटकार लगा रही हैं।
दरअसल फोगाट सिस्टर्स सहित कुछ महिला रेसलर्स ने भारतीय कुश्ती संघ (WFI) के अध्यक्ष बृजभूषण शरण सिंह पर सेक्सुअल हैरेसमेंट का आरोप लगाया है। इसके विरोध में दिल्ली के जंतर-मंतर पर 6 दिनों से धरना प्रदर्शन हो रहा है।
आंदोलन से देश की छवि खराब हो रही- पीटी उषा
पीटी उषा ने इस आंदोलन को अनुशासनहीनता करार दिया था। उन्होंने कहा, 'पहलवानों का सड़कों पर प्रदर्शन करना अनुशासनहीनता है। इससे भारत की छवि खराब हो रही है।
ओलंपिक में कांस्य पदक जीतने वाली रेसलर साक्षी मलिक ने पीटी उषा के बयान पर निराशा जाहिर करते हुए कहा- 'पीटी उषा हमारे लिए प्रेरणा थी, उन्हें बताना होगा कि हमने कहां अनुशासनहीनता की है। लेकिन, जब किसी ने हमारी नहीं सुनी तब हम मजबूरन धरने पर बैठने को मजबूर हुए। हमारी सुनी गई होती तो हम क्यों बैठते।'
'पीटी उषा जैसी लीजेंड उल्टा रेसलर्स को ही फटकार लगा रही हैं'
पीटी उषा के बयान पर पूजा भट्ट ने रिएक्ट किया है। उन्होंने राष्ट्रीय लोक दल के नेता जयंत चौधरी की तारीफ में एक ट्वीट किया। इस ट्वीट में उन्होंने पीटी उषा को निशाने पर ले लिया।
उन्होंने लिखा, 'स्टैंड लेने के लिए आपका धन्यवाद जयंत चौधरी। आपने उस वक्त आवाज उठाई है जब अधिकतर लोगों ने उन्हें (रेसलर्स) छोड़ दिया है। ये देख कर वाकई दुख हो रहा है कि देश के नामचीन एथलीट्स को सड़क पर उतरना पड़ रहा है और पीटी उषा जैसी लीजेंड उल्टा इन्हें ही फटकार लगा रही हैं।'
पूरा मामला समझिए
भारतीय कुश्ती संघ (WFI) के अध्यक्ष और BJP सांसद बृजभूषण शरण सिंह के खिलाफ महिला पहलवानों ने यौन शोषण का आरोप लगाया है। उनका कहना है कि बृजभूषण शरण सिंह के अध्यक्ष रहते 100, 200 नहीं बल्कि 1000 महिला पहलवानों का यौन शोषण हुआ है। ये सभी महिला पहलवान बृजभूषण की गिरफ्तारी की मांग कर रही हैं। 23 अप्रैल से ही इसके खिलाफ पिछले 6 दिनों से दिल्ली में आंदोलन हो रहा है।
18 जनवरी को बृजभूषण के खिलाफ पहली बार आंदोलन की शुरुआत हुई थी। तब रेसलर्स विनेश फोगाट, साक्षी मलिक और बजरंग पूनिया ने दिल्ली के जंतर-मंतर पर धरना शुरू किया था। विनेश फोगाट ने रोते हुए आरोप लगाया था कि फेडरेशन अध्यक्ष बृजभूषण शरण सिंह और कोच नेशनल कैंप में महिला रेसलर्स का यौन उत्पीड़न करते हैं।
पूजा भट्ट के अलावा कई हस्तियों ने आंदोलन का किया समर्थन
पूजा भट्ट के अलावा उर्मिला मातोंडकर, सानिया मिर्जा, स्वरा भास्कर, नीरज चोपड़ा, वीरेंद्र सहवाग, हरभजन सिंह और सोनू सूद जैसे सेलिब्रिटीज ने रेसलर्स के सपोर्ट में स्टेटमेंट दिया है। उर्मिला मातोंडकर ने कहा, 'हमारे देश की वो बेटियां जिन्होंने इस देश को मान सम्मान, कई मेडल दिलवाए हैं। वे बेटियां जंतर-मंतर पर बैठी हुई हैं। ऐसे देश में जहां पर महिलाओं को देवियों का दर्जा दिया गया है। वे न्याय की भीख मांग रही हैं। क्या यह सही है?'
वहीं सोनू सूद ने कहा, 'देश के खिलाड़ी अन्याय के खिलाफ कुश्ती की जंग जरूर जीतेंगे, जय हिन्द।' नीरज चोपड़ा ने कहा, 'ये देखकर कष्ट होता है कि हमारे एथलीट इंसाफ के लिए सड़क पर बैठे हैं।'
